[pic] | EURÓPAI BIZOTTSÁG |

Brüsszel, 3.3.2010

COM(2010) 71 végleges

2010/0047 (COD)

Javaslat:

AZ EURÓPAI PARLAMENT ÉS A TANÁCS RENDELETE

az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet módosításáról

INDOKOLÁS

A Bizottság e javaslatának célja, hogy a Lisszaboni Szerződés 2009. december 1-jei hatálybalépését követően azzal összhangban módosítsa a költségvetési rendeletet. A Lisszaboni Szerződés olyan, költségvetési és pénzügyi kérdéseket érintő jelentős változásokat vezet be, amelyeket a költségvetési rendeletben is meg kell jeleníteni. A költségvetési rendelet tartalmazza valamennyi, az uniós források felhasználására alkalmazandó szabályt és eljárást, és e rendeletet minden intézménynek be kell tartania.

A költségvetési rendelet 184. cikkében előírtak alapján a Bizottság 2010 első félévének végén nyújtja be a költségvetési rendelet háromévenkénti felülvizsgálatára vonatkozó javaslatát. A Bizottság azonban úgy véli, hogy elkerülhetetlen a költségvetési rendelet és a végrehajtási szabályok ad hoc, a háromévenkénti felülvizsgálat előtti és attól független felülvizsgálata. Ez a behatárolt felülvizsgálat valóban szükséges ahhoz, hogy szilárd jogi keretet biztosíthassunk a költségvetés új szerződéssel összhangban történő végrehajtásához. Az Európai Külügyi Szolgálat (EKSZ) létrehozásához kapcsolódó egyéb szempontokkal a Bizottság által hamarosan előterjesztendő külön javaslat foglalkozik majd.

A Lisszaboni Szerződésből eredő változások

Évtizedek óta először az Európai Unió működéséről szóló szerződés (EUMSz.) olyan, költségvetési és pénzügyi kérdéseket érintő fontos változásokról rendelkezik, amelyeket a költségvetési rendeletben részletezni kell. Ezért megfelelő rendelkezéseket kell a költségvetési rendeletbe beiktatni, illetve azt megfelelően módosítani kell a következő változások figyelembevétele érdekében:

– a többéves pénzügyi keret bevezetése a Szerződésbe, és összekapcsolódása az éves költségvetési eljárással: ebben a tekintetben – a többéves pénzügyi keret EUMSz-be történő bevezetésének következményeként – a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás (IKM) néhány rendelkezését be kell vezetni a költségvetési rendeletbe,

– az új éves költségvetési eljárás, valamint a kötelező és a nem kötelező kiadások közötti különbségtétel megszüntetése, ami hatással van az átcsoportosításokra és az ideiglenes tizenkettedekre vonatkozó rendelkezésekre.

Ez a javaslat technikai kiigazítások és a tárgytalanná vált rendelkezések törlése révén lehetőséget nyújt továbbá a költségvetési rendelet Lisszaboni Szerződéssel összhangban történő ésszerűsítésére.

Az EUMSz. 317. cikkében bevezetett, a költségvetés végrehajtása során a tagállamokat terhelő ellenőrzési és számviteli kötelezettségekre vonatkozó új rendelkezések a költségvetési fegyelemről és a pénzgazdálkodás hatékonyságáról és eredményességéről szóló intézményközi megállapodás (IKM) 44. pontjával együtt mélyreható elemzést igényelnek, ezért az e rendelkezésekkel kapcsolatos javaslatot a költségvetési rendelet háromévenkénti felülvizsgálatával együtt nyújtja majd be a Bizottság. A háromévenkénti felülvizsgálat egyben a szöveg kodifikálására, illetve átdolgozására is lehetőséget teremthet annak érdekében, hogy figyelembe vegyék különösen a Szerződés rendelkezéseinek újraszámozását.

2010/0047 (COD)

Javaslat:

AZ EURÓPAI PARLAMENT ÉS A TANÁCS RENDELETE

az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 322. cikkére, összefüggésben az Európai Atomenergia-közösséget létrehozó szerződéssel és különösen annak 106a. cikkével,

tekintettel az Európai Bizottság javaslatára,

tekintettel a Számvevőszék véleményére[1],

rendes jogalkotási eljárás keretében,

mivel:

1. Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet[2] (a továbbiakban: a költségvetési rendelet) meghatározza azokat a költségvetési alapelveket és pénzügyi szabályokat, amelyeket valamennyi jogalkotási aktusban tiszteletben kell tartani. A költségvetési rendelet egyes rendelkezéseit a Lisszaboni Szerződés által bevezetett módosítások figyelembevétele érdekében módosítani szükséges.

2. Az Európai Központi Bankot sajátos jellege és feladatai – nevezetesen a saját pénzügyei kezelésének tekintetében élvezett függetlensége – miatt mentesíteni kell a költségvetési rendelet hatálya alól. A jogbiztonság érdekében ezt a mentesítést a Lisszaboni Szerződés hatálybalépésének időpontjától kell alkalmazni.

3. A büntetőügyekben folytatott rendőrségi és igazságügyi együttműködés az unió más szakpolitikáinak és belső fellépéseinek szerves részévé vált. Az erre a szakpolitikára alkalmazandó különös pénzügyi rendelkezések így már nem indokoltak, ezért azokat el kell hagyni.

4. A 2007–2013 közötti többéves pénzügyi keret értelmében a külső fellépésekre képzett garanciaalap többé nem képezi külön rendszer tárgyát. Az Európai Unió általános költségvetéséből az alap számára teljesített kifizetéseket most már egy külön erre a célra létrehozott költségvetési sorba viszik be. Az alkalmazandó különös pénzügyi rendelkezésekre már nincs szükség, ezért azokat el kell hagyni.

5. Tisztázni kell az azon helyzetekre vonatkozó szabályokat, amikor az Európai Parlament úgy határoz, hogy csökkenti a Szerződés 315. cikkének megfelelően a Tanács által elfogadott ideiglenes tizenkettedeken felüli további kiadások összegét.

6. Az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás[3] létrehozta a 2007–2013 közötti többéves pénzügyi keretet. Mivel a Szerződés előírja, hogy a többéves pénzügyi keretet rendelet formájában kell meghatározni, az intézményközi megállapodás egyes rendelkezéseit bele kell foglalni a költségvetési rendeletbe. Így különösen – a költségvetési fegyelem biztosítása érdekében – kapcsolatot kell teremteni a többéves pénzügyi keret és az éves költségvetési eljárás között. Bele kell foglalni az Európai Parlament és a Tanács arra irányuló kötelezettségvállalásáról szóló rendelkezéseket is, hogy tiszteletben tartsák a strukturális műveletekre, a vidékfejlesztésre és az Európai Halászati Alapra vonatkozó alap-jogiaktusokban meghatározott kötelezettségvállalási előirányzatok elosztását.

7. A kötelező és a nem kötelező kiadások között többé nem tesznek különbséget. Az átcsoportosításokat érintő rendelkezéseket ezért ennek megfelelően ki kell igazítani.

8. A Szerződés 316. cikkének megfelelően gondoskodni kell arról, hogy az Európai Tanács és a Tanács a költségvetés ugyanazon szakaszában szerepeljen.

9. A Szerződés értelmében módosított éves költségvetési eljárásnak meg kell jelennie a költségvetési rendeletben.

10. A külső fellépés terén az előkészítő intézkedések elfogadási eljárását a Szerződés rendelkezéseihez kell igazítani.

11. A Bizottságnak az elért eredmények alapján az Unió pénzügyi helyzetére vonatkozóan értékelő jelentést kell benyújtania az Európai Parlament és a Tanács részére. Az egyéb meglévő jelentéstételi követelményekkel kapcsolatosan az ilyen jelentésre vonatkozóan ezért megfelelő rendelkezéseket kell bevezetni a költségvetési rendeletbe.

12. Ezért a 1605/2002/EK, Euratom rendeletet ennek megfelelően módosítani kell,

ELFOGADTA EZT A RENDELETET:

1. cikk

Az 1605/2002/EK, Euratom rendelet a következőképpen módosul:

13. A rendelet címében „a Közösségek általános költségvetése” helyébe „az Európai Unió általános költségvetése” lép.

14. Az 1. cikk helyébe a következő szöveg lép:

„ 1. cikk

(1) E rendelet meghatározza az Európai Unió általános költségvetésének (a továbbiakban: a költségvetés) megállapítására és végrehajtására, valamint az elszámolások bemutatására és ellenőrzésére vonatkozó szabályokat.

(2) E rendelet alkalmazásában a Gazdasági és Szociális Bizottság, a Régiók Bizottsága, az ombudsman és az európai adatvédelmi biztos az Unió intézményének tekintendő.

E rendelet alkalmazásában az Európai Központi Bank nem tekintendő az Unió intézményének.

(3) E rendelet alkalmazásában „a Közösségekre”, illetve „az Unióra” történő valamennyi hivatkozást „az Európai Unióra és az Európai Atomenergia-közösségre” történő hivatkozásként kell érteni.”.

15. A 4. cikk a következőképpen módosul:

a) a (2) bekezdés a) pontjának helyébe a következő szöveg lép:

„a) az Európai Unió bevételei és kiadásai, beleértve azon igazgatási kiadásokat, amelyek a közös kül- és biztonságpolitikával kapcsolatosan az Európai Unióról szóló szerződés rendelkezései alapján keletkeztek az intézményeknél, valamint az említett rendelkezések végrehajtása által előidézett működési kiadásokat, amennyiben azok a költségvetést terhelik;”.

b) a (3) bekezdést el kell hagyni.

16. A 8. cikk a következőképpen módosul:

a) a (2) bekezdésben a „GNP” rövidítés helyébe a „GNI” rövidítés lép;

b) a (6) bekezdésben „az Európai Mezőgazdasági Orientációs és Garanciaalap (EMOGA) Garanciarészlege” kifejezés helyébe „az Európai Mezőgazdasági Garanciaalap (EMGA)” kifejezés lép.

17. A 13. cikk a következőképpen módosul:

a) az (1) bekezdés helyébe a következő szöveg lép:

„(1) Ha a költségvetést a pénzügyi év kezdetén még nem fogadták el véglegesen, úgy az Európai Unió működéséről szóló szerződés 315. cikkének első bekezdését kell alkalmazni a kiadásokra vonatkozó azon kötelezettségekre és kifizetésekre, amelyeket a szabályszerűen elfogadott legutóbbi költségvetés végrehajtásának részeként egy meghatározott költségvetési alcímre lehetett volna könyvelni.”.

b) a (3) bekezdés helyébe a következő szöveg lép:

„(3) Ha az Unió fellépésének folytonossága és az igazgatási követelmények megkívánják, a Tanács – a Bizottság javaslata alapján, minősített többséggel eljárva – mind a kötelezettségvállalásokra, mind a kifizetésekre vonatkozóan két vagy több ideiglenes tizenkettedet is engedélyezhet azokon felül, amelyek az (1) és (2) bekezdés rendelkezései szerint automatikusan rendelkezésre állnak. A Tanács az engedélyezésről szóló határozatot haladéktalanul továbbítja az Európai Parlamentnek.

A határozat az elfogadásától számított harmincadik napon lép hatályba, kivéve, ha e határidőn belül az Európai Parlament tagjainak többségével e kiadás csökkentéséről határoz.

Ha az Európai Parlament e kiadás csökkentéséről határoz, a Tanács az Európai Parlament által jóváhagyott összeg figyelembevételével felülvizsgálja az engedélyezésről szóló határozatot.

A további tizenkettedeket egyben kell engedélyezni, és azok nem oszthatók fel.”.

c) a (4) bekezdést el kell hagyni.

18. A 16. cikk helyébe a következő szöveg lép:

„ 16. cikk

A többéves pénzügyi keretet és a költségvetést euróban kell kidolgozni és végrehajtani, és az elszámolás is euróban történik.

A 61. cikkben említett pénzforgalmi célokból kifolyólag azonban a számvitelért felelős tisztviselő, előlegszámlák esetében az előlegelszámoló tisztviselők, valamint – az Unió külső fellépéséért felelős szolgálatok igazgatási irányításának igényeire – az illetékes engedélyezésre jogosult tisztviselő felhatalmazást kap a műveletek nemzeti valutában történő végrehajtására, a végrehajtási szabályokban meghatározottak szerint.”.

19. A 24. cikk helyébe a következő szöveg lép:

„ 24. cikk

(1) A Bizottság egyidejűleg nyújtja be javaslatát a költségvetési hatóság két ágának.

(2) A költségvetési hatóság határoz a (3)–(6) bekezdésben előírt előirányzatok átcsoportosításáról, hacsak a második rész I. címe másként nem rendelkezik.

(3) A sürgős eseteket kivéve a Tanács – minősített többséggel –, valamint az Európai Parlament attól az időponttól számított hat héten belül tanácskozik a bizottsági javaslatról, amikor a két intézmény megkapta az egyes átcsoportosítások tekintetében részükre benyújtott javaslatot.

(4) Az átcsoportosítási javaslatot jóváhagyottnak kell tekinteni, ha az említett hathetes határidőn belül:

– a költségvetési hatóság mindkét ága jóváhagyja azt,

– a költségvetési hatóság egyik ága jóváhagyja azt, a másik pedig nem hoz intézkedést,

– egyik ág sem hoz intézkedést vagy a bizottsági javaslattal ellentétes határozatot.

(5) Hacsak a költségvetési hatóság egyik ága másképpen nem kéri, a 4. pontban említett hathetes határidőt három hétre csökkentik az alábbi esetekben:

i. az átcsoportosítás az abban a költségvetési sorban szereplő előirányzatoknak, amelyből az átcsoportosítás történik, a 10 %-ánál kevesebbre vonatkozik, és nem haladja meg az 5 millió EUR-t;

vagy

ii. az átcsoportosítás csak kifizetési előirányzatokra vonatkozik, és teljes összege nem haladja meg a 100 millió EUR-t.

(6) Ha a költségvetési hatóság két ágának egyike módosította az átcsoportosítást, a másik azonban jóváhagyta azt vagy nem hozott intézkedést, vagy ha a költségvetési hatóság mindkét ága módosította az átcsoportosítást, akkor az Európai Parlament vagy a Tanács által jóváhagyott alacsonyabb összeget kell jóváhagyottnak tekinteni, hacsak a Bizottság vissza nem vonja a javaslatát.”.

20. A 26. cikk a következőképpen módosul:

a) a (2) bekezdés második albekezdésében az első mondat helyébe a következő szöveg lép:

„A 24. cikk (3) és (4) bekezdésében előírt eljárásokat kell alkalmazni.”.

21. A 27. cikk (3) bekezdésében a harmadik mondat helyébe a következő szöveg lép:

„Ezeket a 33. cikk (2) bekezdésének d) pontjában említett információkat évente kell biztosítani, legkésőbb a költségvetési tervezethez csatolt dokumentumokban.”.

22. A 30. cikk (2) bekezdését el kell hagyni.

23. A 31. cikk első bekezdésének helyébe a következő szöveg lép:

„Az Európai Parlament, az Európai Tanács és a Tanács, az Európai Unió Bírósága, a Számvevőszék, a Gazdasági és Szociális Bizottság, a Régiók Bizottsága, az ombudsman és az európai adatvédelmi biztos becslést készítenek bevételeikről és kiadásaikról, és a becsléseket minden év július 1-jéig megküldik a Bizottságnak.”.

24. A 33. cikk a következőképpen módosul:

a) a (1) bekezdés helyébe a következő szöveg lép:

„(1) A Bizottság a költségvetési tervezetet magába foglaló javaslatát legkésőbb az adott pénzügyi évet megelőző év szeptember 1-jéig az Európai Parlament és a Tanács elé terjeszti.

A költségvetési tervezet tartalmazza az Unió kiadási és bevételi általános összefoglaló kimutatását, és összevonja a 31. cikkben említett tervezett összegeket.”

b) a (2) bekezdés bevezető mondata helyébe a következő szöveg lép:

„A Bizottság a költségvetési tervezethez a következőket csatolja:”.

25. A 34. cikk helyébe a következő szöveg lép:

„ 34. cikk

Az Európai Unió működéséről szóló szerződés 314. cikkében említett egyeztetőbizottság összehívásáig a Bizottság saját kezdeményezésére vagy más intézmény kérésére – minden fél esetében annak saját szakasza tekintetében – olyan új információk alapján, amelyek a tervezet elkészítésekor még nem álltak rendelkezésre, a mezőgazdasági kiadási előirányzatok aktualizálására irányuló módosító indítványt is ideértve módosító indítványokat nyújthat be egyidejűleg az Európai Parlamentnek és a Tanácsnak a költségvetési tervezethez.”.

26. A rendelet a következő 34 a . cikkel egészül ki:

„ 34a. cikk

Amennyiben az egyeztetőbizottság megállapodott a közös szövegről, az Európai Parlament és a Tanács igyekszik az egyeztetőbizottság által elért eredményt az EUMSz. 314. cikkének (6) bekezdése keretében, saját belső eljárási szabályzataikkal összhangban a lehető leghamarabb jóváhagyni.”.

27. A 35. cikket el kell hagyni.

28. A 37. cikk helyébe a következő szöveg lép:

„ 37. cikk

1. Ha elkerülhetetlen, kivételes vagy előre nem látható körülmények merülnek fel, a Bizottság költségvetés-módosítási tervezeteket terjeszthet elő.

A Bizottságtól eltérő intézményeknek az előző bekezdésben említettekkel megegyező körülmények esetén a költségvetés módosítása iránti kérelmeit a Bizottsághoz kell megküldeni.

A költségvetés-módosítási tervezet benyújtása előtt a Bizottság és a többi intézmény – figyelembe véve az előirányzatok várhatóan nem teljes mértékű végrehajtását is – megvizsgálja a vonatkozó előirányzatok újraelosztásának lehetőségét.

2. A Bizottság – kivételes körülményektől eltekintve – minden költségvetés-módosítási tervezetet legkésőbb minden év szeptember 1-jéig egyidejűleg nyújt be az Európai Parlamentnek és a Tanácsnak. Más intézmények költségvetés-módosítás iránti kérelmeihez csatolhatja a véleményét.

3. Az Európai Parlament és a Tanács ezeket sürgősségüknek megfelelően tárgyalja.”.

29. A 38. cikket el kell hagyni.

30. A 39. cikk első mondata helyébe a következő szöveg lép:

„A Bizottság és a költségvetési hatóság megegyezhet abban, hogy előrehoz bizonyos, a becslések továbbítására, valamint a költségvetési tervezet elfogadására és továbbítására vonatkozó időpontokat.”.

31. A 40. cikk a következő második bekezdéssel egészül ki:

„Az Európai Tanács és a Tanács a költségvetés ugyanazon szakaszában szerepel.”.

32. A 46. cikk a következőképpen módosul:

a) az (1) bekezdés 2. pontjának helyébe a következő szöveg lép:

„2. a költségvetés minden egyes szakaszában a bevételeket és a kiadásokat az 1. ponttal azonos struktúrában kell kimutatni.”.

b) az (1) bekezdés 5. pontját el kell hagyni.

33. A III. cím a következő 3. fejezettel egészül ki:

„3. fejezet Költségvetési fegyelem

47a. cikk

A költségvetésnek összhangban kell lennie a többéves pénzügyi kerettel.

47b. cikk

Amennyiben egy uniós jogi aktus végrehajtásakor túllépnék a költségvetésben rendelkezésre álló előirányzatokat vagy a többéves pénzügyi keretben rendelkezésre álló előirányzatokat, az ilyen jogi aktust pénzügyi értelemben csak a költségvetés módosítását és – amennyiben szükséges – a pénzügyi keret megfelelő felülvizsgálatát követően lehet végrehajtani.”.

34. A 49. cikk a következőképpen módosul:

a) az (1) bekezdés első albekezdésének helyébe a következő szöveg lép:

„A költségvetésben szereplő előirányzatok bármely uniós fellépésre akkor használhatók fel, ha azt az alap-jogiaktus elfogadása előzi meg.”;

b) a (3) bekezdés helyébe a következő szöveg lép:

„(3) Az Európai Unióról szóló szerződés V. címének alkalmazásában az alap-jogiaktus formáját tekintve az Európai Unióról szóló szerződés 26. cikkének (2) bekezdésében, 28. cikkének (1) bekezdésében, 29. cikkében, 31. cikkének (2) bekezdésében, 33. cikkében, valamint 37. cikkében meghatározott formák valamelyike lehet.”;

c) a (4) bekezdést el kell hagyni;

d) a (6) bekezdés a következőképpen módosul:

i. a bevezető mondat helyébe a következő szöveg lép:

„Az (1), (2) és (3) bekezdéstől eltérve, az alábbiak alap-jogiaktus nélkül is végrehajthatók, amennyiben az ezekkel finanszírozandó intézkedések az Unió hatáskörébe tartoznak:”

ii. a b) és a c) pont helyébe a következő szöveg lép:

„b) az Európai Unió működéséről szóló szerződés és az Euratom-szerződés alkalmazásának terén a jövőben elfogadandó intézkedésekre vonatkozó javaslatok előkészítését célzó előkészítő intézkedések előirányzatai. Az előkészítő intézkedéseknek következetes megközelítést kell követniük, és különböző formákat ölthetnek. A vonatkozó kötelezettségvállalási előirányzatok legfeljebb három egymást követő költségvetési évben szerepeltethetők a költségvetésben. A jogalkotási eljárást a harmadik pénzügyi év vége előtt le kell zárni. A jogalkotási eljárás során a kötelezettségvállalási előirányzatoknak meg kell felelniük az előkészítő intézkedések – tervezett tevékenységekkel, követendő célokkal és kedvezményezett személyekkel kapcsolatos – sajátosságainak. Következésképpen az előkészítő intézkedésekre elkülönített összeg nem felelhet meg a végső intézkedés finanszírozására elkülönített összegnek.

A költségvetési tervezet előterjesztésekor a Bizottság jelentést nyújt be a költségvetési hatóságnak az a) pontban és e pont első bekezdésében említett intézkedésekről, amely jelentés tartalmazza az eredmények értékelését és a tervezett nyomon követési intézkedéseket is;

c) az Európai Unióról szóló szerződés V. címének terén hozott előkészítő intézkedések előirányzatai. Ezen intézkedéseket rövid időtartamra kell korlátozni, céljuk pedig a KKBP célkitűzéseinek megvalósítására irányuló európai uniós intézkedések, valamint a szükséges jogi eszközök elfogadása feltételeinek megteremtése.

Az európai uniós válságkezelési műveletek alkalmazásában az előkészítő intézkedések célja többek között az operatív követelmények értékelése, az első erőforrások gyors rendelkezésre bocsátásának biztosítása vagy a műveletek megkezdéséhez szükséges helyi feltételek megteremtése;

Az előkészítő intézkedéseket – az Unió külügyi és biztonságpolitikai főképviselőjének javaslatára – a Tanács fogadja el.

Az előkészítő intézkedések gyors végrehajtása érdekében az Unió külügyi és biztonságpolitikai főképviselője a lehető leghamarabb tájékoztatja a Bizottságot a Tanács előkészítő intézkedés meghozatalára irányuló szándékáról, valamint különösen az ehhez szükséges források becsült mértékéről. A Bizottság – e rendelet rendelkezéseinek megfelelően – meghoz minden szükséges intézkedést a források gyors rendelkezésre bocsátásának biztosítása érdekében;”.

35. A 146. cikk (2) bekezdésének helyébe a következő szöveg lép:

„(2) A mentesítés megadásának céljából az Európai Parlament – a Tanács után – megvizsgálja az Európai Unió működéséről szóló szerződés 318. cikkében említett számlákat, pénzügyi kimutatásokat és értékelő jelentést. Megvizsgálja továbbá a Számvevőszék által elkészített éves jelentést, az ellenőrzés alatt álló intézmények válaszaival együtt, a Számvevőszék bármely fontos, az adott pénzügyi évre vonatkozó külön jelentését, valamint a Számvevőszéknek az elszámolás megbízhatóságát, illetve az alapjául szolgáló műveletek jogszerűségét és szabályszerűségét igazoló nyilatkozatát.”.

36. A rendelet a következő 155a. cikkel egészül ki:

„ 155a. cikk

Az Európai Parlament és a Tanács vállalja, hogy tiszteletben tartja a kötelezettségvállalási előirányzatoknak a strukturális műveletekre, a vidékfejlesztésre és az Európai Halászati Alapra vonatkozó alap-jogiaktusokban meghatározott elosztását.”.

37. A 184. cikk helyébe a következő szöveg lép:

„ 184. cikk

E rendeletet háromévente, illetve szükség esetén bármikor felülvizsgálatnak kell alávetni, az Európai Unió működéséről szóló szerződés 322. cikkében megállapított eljárásnak megfelelően.”.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Az 1. cikk 2. pontját azonban 2009. december 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

az Európai Parlament részéről a Tanács részéről

az elnök az elnök

[1] HL C […], […], […] o.

[2] HL L 248., 2002.9.16., 1. o.

[3] HL C 139., 2006.6.14., 1. o.